Pius 11.
Pius 11., Achille Ratti, 31.5.1857-10.2.1939, pave fra 1922. Ratti virkede mange år som professor og biblioteksleder, bl.a. i Vatikanet, før han efter en kort diplomatisk karriere blev kardinalbiskop af Milano i 1921 og pave året efter. Hans pontifikat førte til afspænding i spørgsmålet om modernismen, og i 1929 bragtes "det romerske spørgsmål" ud af verden ved konkordatet med Italien og Vatikanstatens oprettelse. Han fremmede missionen og søgte gennem politisk neutralitet at virke for fred og forsoning, men protesterede imod nazismen, stærkest med rundskrivelsen Mit brennender Sorge (1937).